ฝรั่งแรงซื้อแผ่ว
เมื่อวานนี้นักลงทุนต่างชาติขายใน SET กว่า 164 ล้านบาท
19 เม.ย. 2565

เมื่อวานนี้นักลงทุนต่างชาติขายใน SET กว่า 164 ล้านบาท
แต่เมื่อรวมยอดเทรดใน mai เข้ามาด้วย
ต่างชาติจะซื้อสุทธิเล็กน้อย 73 ล้านบาท
ไม่ว่าจะใน SET หรือ mai นับจากนี้ เราอาจจะเห็นแรงซื้อของนักลงทุนต่างชาติลดลง
ทว่ายังไม่ถึงขนาดพลิกกลับมาเป็น “ขาย”
เฉพาะเดือน เม.ย. 2565 ต่างชาติซื้อสุทธิ (SET) 3,918 ล้านบาท
หากดู Weighted Average Cost ของนักลงทุนต่างชาติที่เข้ามาซื้อช่วงต้นปีถึงวานนี้ (18 เม.ย.) จำนวน 1.14 แสนล้านบาท จะอยู่ที่ประมาณ 1,680 จุด
มีการมองกันว่า เมื่อมาถึงจุดนี้ จึงไม่มีเหตุผลที่ต่างชาติจะขายหุ้นไทย
เพียงแต่อย่างที่บอกไว้ตอนต้นว่าปริมาณการซื้ออาจไม่มากเหมือนช่วงก่อนหน้านี้
เหตุผลจากนโยบายการเงินที่มีท่าที “ตึงตัว” มากขึ้น
ดัชนี SET จึงน่าจะยังเคลื่อนไหวในกรอบแคบต่อไป
ส่วนฝั่งนักลงทุนสถาบัน หรือกองทุนต่าง ๆ ล่าสุด พบว่า เริ่มกลับมาถือเงินสดในมือกันมากขึ้น
บางกองทุนถือเงินสดในมือ 20% ของสินทรัพย์ลงทุน
แน่นอนว่า การถือเงินสดในมือเฉย ๆ จะไม่เกิดประโยชน์อะไร
เพราะ “เงินไม่ทำงาน”
ทำให้คาดกันว่า กองทุนน่าจะค่อย ๆ เริ่มกลับเข้ามาซื้อหุ้นบ้าง แต่คงเลือกซื้อหุ้นที่ยังแลกการ์ด และมีทิศทางผลประกอบการที่ดี ซึ่งส่วนใหญ่อยู่ในกลุ่ม SET50
ต่างชาติที่ชะลอการซื้อ
และกองทุนที่เริ่มกลับมาซื้อ
นักลงทุนทั้งสองกลุ่มนี้น่าจะชิงไหวชิงพริบกันอยู่
เพราะตัวหุ้นที่เข้าลงทุนไม่น่าจะแตกต่างกันมากนัก นั่นคือ ในกลุ่ม SET50 และ SET100
หรือพวกกลุ่มหุ้นที่มีอัตราการจ่ายเงินปันผลงาม ๆ
การเคลื่อนไหวของนักลงทุนต่างชาติและกองทุนตอนนี้ ทำให้ดัชนีเกิดการไซด์เวย์
หุ้นขนาดใหญ่ที่ราคาขึ้นมาแรงเช่น กลุ่มเปิดเมือง AOT ERW CRC MINT ราคาเริ่มเผชิญมีแรงขายทำกำไรออกมาบ้าง
ทว่า ราคาอาจจะปรับลงไม่มากนัก
เช่น AOT ที่วานนี้ลดลง 0.75 บาท ปิด 67.25 บาท
CRC ราคาปิดไม่เปลี่ยนแปลง 40.25 บาท
ส่วนกลุ่มหุ้นสายการบิน BA AAV ราคายังสามารถไปได้ต่อ เพราะรับผลบวกจากช่วงเทศกาลสงกรานต์ และการเปิดเมืองที่คาดว่าจะเริ่ม 1 พ.ค.นี้
นอกจากกลุ่มหุ้นขนาดใหญ่
เราจะเห็นหุ้นกลุ่มขนาดกลางเล็ก และมีปัจจัยบวกแบบเฉพาะตัวจริง ๆ
เริ่มกลับมามีวอลุ่มแน่น และวิ่งขึ้นมาต่อเนื่อง
หุ้นกลางเล็กที่ว่านี้มีทั้งขึ้นมาตามพื้นฐาน และถูกสร้างราคาขึ้นมาจนเกินจากพื้นฐาน
เช่น ZIGA TEAMG FSMART DITTO ABM FORTH A5
และอีกหลายหุ้น
ภาวะตลาดแบบนี้ เราจึงมักจะเห็นหุ้นแบบนี้แหละที่จะเข้ามาต่อเนื่อง เพราะนักลงทุนพยายามหาหุ้นเล่นกัน โดยเฉพาะหุ้นเก็งกำไร